Predkladacia správa

Podnet na vypracovanie materiálu
          Materiál sa na rokovanie vlády Slovenskej republiky predkladá na základe vlastnej iniciatívy Ministerstva zdravotníctva SR.

Vyjadrenie účelu a odôvodnenie potreby návrhu materiálu
Vzhľadom na prípravu návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení neskorších predpisov na základe Plánu legislatívnych úloh vlády Slovenskej republiky na rok 2008, ktoré stanovuje Ministerstvu zdravotníctva SR predložiť na rokovanie vlády SR v mesiaci november 2008, nie je vhodné predkladať materiál obdobného významu v predstihu.
Účelom pripravovanej novelizácie nariadenia vlády SR je stanoviť verejnú minimálnu sieť poskytovateľov ambulantnej zdravotnej starostlivosti a poskytovateľov ústavnej zdravotnej starostlivosti na území Slovenskej republiky na základe nadobudnutia účinnosti novely zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve  a o zmene a doplnení niektorých zákonov v znení neskorších predpisov. Podľa § 5 ods. 1 citovaného zákona je verejná minimálna sieť poskytovateľov usporiadanie najmenšieho možného počtu verejne dostupných poskytovateľov na území príslušného samosprávneho kraja alebo na území príslušného okresu (ďalej len "príslušné územie") v takom počte a zložení, aby sa zabezpečila efektívne dostupná, plynulá, sústavná a odborná zdravotná starostlivosť s prihliadnutím na
a) počet obyvateľov príslušného územia vrátane možnej odchýlky vo vzťahu ku geografickým a demografickým podmienkam príslušného územia, 
b) chorobnosť a úmrtnosť obyvateľov príslušného územia,
c) migráciu cudzincov a osôb bez štátnej príslušnosti na príslušnom území,
d) bezpečnosť štátu.
Návrhom nariadenia vlády SR sa určuje minimálny počet lôžok poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a na územie príslušných krajov Slovenskej republiky.
Nariadenie vlády SR určí aj pevnú sieť poskytovateľov ústavnej zdravotnej starostlivosti v rámci minimálnej siete, ktorí poskytujú ústavnú zdravotnú starostlivosť na príslušnom území na zabezpečenie neodkladnej zdravotnej starostlivosti a určí koncovú sieť poskytovateľov ústavnej zdravotnej starostlivosti v rámci minimálnej siete, ktorí poskytujú ústavnú zdravotnú starostlivosť na  určených špecializačných pracoviskách na príslušnom území.

Dopad na štátny rozpočet     
          Materiál nemá vplyv na štátny rozpočet, verejné financie, na rozpočty obcí a rozpočty vyšších územných celkov, na obyvateľstvo, zamestnanosť, hospodárenie podnikateľskej sféry ani na podnikateľské prostredie. 
   
 Dôvod nesprístupňovania návrhu materiálu
          Nie je dôvod nesprístupňovania návrhu materiálu.

Informácia o pripomienkovom konaní
          Návrh prešiel riadnym medzirezortným pripomienkovým konaním. Vyhodnotenie medzirezortného pripomienkového konania je súčasťou materiálu, pripomienky boli do materiálu zapracované. Materiál sa na rokovanie vlády SR predkladá bez rozporov.